רפאל בניטס

רפאל "רפא" בניטס מאודס (בספרדית: Rafael "Rafa" Benítez Maudes, נולד ב-16 באפריל 1960 במדריד שבספרד) הוא כדורגלן עבר ומאמן כדורגל ספרדי.

בניטס הוא המאמן היחיד בהיסטוריה שזכה בליגת האלופות, גביע אופ"א, הסופרקאפ האירופי וגביע העולם למועדונים.

==קריירה כשחקן==
בניטס שיחק בקבוצות המשניות של ריאל מדריד, דוגמת האוניברסיטה הטכנית של מדריד, Real Madrid C וריאל מדריד קסטיליה, בהן שיחק בליגה הספרדית השנייה, השלישית והרביעית.

בשנת 1979 זומן בניטס לשחק במשחקי U-19 לנוער בספרד במשחקי הסטודנטים העולמיים במקסיקו סיטי, בניטס כבש שער במשחק הפתיחה מול קובה. במשחק השני נגד קנדה, נפצע בניטס בצורה קשה, פציעה אשר השביתה אותו לתקופה של למעלה משנה והפכה את סיכוייו להפוך לשחקן מוביל לקלושים. בשנת 1981 הצטרף בניטס ל-AD Parla מהליגה הספרדית הרביעית. בשנת 1985 הוא חתם בלינארס בה שימש כשחקן/מאמן. פציעות נוספות גרמו לו להחמיץ כמעט את כל עונת 1985/1986 ובשל כך פרש ממשחק פעיל בגיל 26 בלבד.<ref></ref>

==קריירה כמאמן==
בשנת 1986, בגיל 26, חזר בניטס לריאל מדריד והצטרף לצוות האימון של המועדון. בתחילת עונת 1986/1987 מונה למאמנה של ריאל מדריד קסטיליה. עם קבוצה זו הוא זכה בשלושה תוארי ליגה: ב-1987, 1989 וב-1990. במחצית עונת 1990/1991 הוא ירש את חוסה אנטוניו קמאצ'ו כמאמנה של ריאל מדריד עד גיל 19. עם הקבוצה הוא זכה בגביע ספרד עד גיל 19 ב-1991 וב-1993, כשהוא מנצח את ברצלונה בשני הגמרים. בשנת 1993 השלימה הקבוצה דאבל כאשר זכתה גם בליגה עד גיל 19.

בפתיחת עונת 1995/1996 מונה לראשונה לאמן קבוצת בוגרים כשמונה למאמנה של ריאל ואיאדוליד מלה ליגה, אך פוטר לאחר שניצח שני משחקים ב-23 משחקים בלבד כשקבוצה נמצאת עמוק המקום האחרון.

במהלך עונת 1996/1997 מונה למאמנה של אוססונה מהליגה הספרדית השנייה אך גם משם פוטר לאחר שניצח משחק אחד בתשעה מחזורים. בהמשך 1997 חתם באקסטרמדורה, גם היא מליגת המשנה, והפעם סיים במקום השני בטבלה ועליית ליגה והפעם הוביל אותם לעלייה ללה ליגה וסיים מקום שני בטבלה. אקסטרמדורה שרדה רק עונה אחת בלה ליגה ונשרה שוב לליגת המשנה.

בשנת 2000 מונה למאמנה של טנריפה וגם איתה הצליח לעלות ללה ליגה, בפעם השנייה בקריירה כשסיים במקום השלישי בליגת המשנה.

=== ולנסיה ===
בשנת 2001 מונה בניטס למאמן ולנסיה.

בניטס זכה במהירות לתמיכת האוהדים מכיוון שדגל בטקטיקה התקפית והקבוצה כבשה שערים רבים. בעונת 2003/2004, טקטיקות אלו הובילו את ולנסיה ובניטס לתואר האליפות הראשון שלה בלה ליגה מזה 31 שנה, כשזכתה בהפרש של שש נקודות על פני ברצלונה שסיימה כסגניתה. בניטס גם השתתף לראשונה בקריירה עם הקבוצה בעונת 2002/2003 בליגת האלופות, ולנסיה הודחה בשלב רבע הגמר על ידי אינטר מילאנו.

ב-2004 זכתה ולנסיה תחת הדרכתו של בניטס בגביע אופ"א כשניצחה במשחק הגמר 0–2 את אולימפיק מרסיי. אף על פי שהוביל את הקבוצה להישגים אלו, חילוקי דעות עם הנהלת המועדון הובילו אותו להתפטר ב-1 ביוני 2004.<ref></ref><ref></ref>

=== ליברפול ===
ב-16 ביוני 2004 מונה בניטס למאמנה של ליברפול, והיה לספרדי הראשון שמאמן קבוצה בפרמייר ליג.<ref></ref>

במהלך עונתו הראשונה, עונת 2004/2005, לא הצליח בניטס להוביל את הקבוצה להצלחה בפרמייר ליג והקבוצה סיימה במקום החמישי. אף על פי כן, הקבוצה הגיעה לגמר הגביע האנגלי אך הקבוצה הפסידה 2–3 לצ'לסי לאחר הארכה.

בליגת האלופות, בעונת 2004/2005 ליברפול החלה בצורה לא מרשימה והייתה רחוקה מספר דקות מהדחה על ידי גראצר א.ק. בשלב הפלייאוף. וגם לאחר מכן, בשלב הבתים, רק שער בדקות האחרונות של סטיבן ג'רארד נגד אולימפיאקוס העניק לקבוצה כרטיס לשלב שמינית הגמר. לאחר שהדיחה את באייר לברקוזן בשמינית הגמר ואת יובנטוס ברבע הגמר, הוגרלה הקבוצה לשחק מול צ'לסי בחצי הגמר אותה ניצחה 0–1 בסיכום שני המשחקים והעפילה לגמר מול מילאן. בגמר שנערך באיסטנבול, נקלעה ליברפול לפיגור 3–0 במחצית, והשוותה את התוצאה ל-3–3 תוך שש דקות בלבד, ובסופו של דבר ניצחה 3–2 בפנדלים בעזרת השוער יז'י דודק באחד הגמרים הגדולים והזכורים ביותר בתולדות המפעל.<ref></ref> בתוך כך, הפך בניטס למאמן השלישי בהיסטוריה (אחרי בוב פייזלי וז'וזה מוריניו) שזוכה בגביע אופ"א ובליגת האלופות בעונות רצופות, ומאמן ליברפול השני (אחרי ג'ו פייגן) לזכות אי פעם בליגת האלופות / גביע אופ"א בעונתו הראשונה בתפקיד.<ref></ref>

ליברפול סיימה שלישית בליגה בעונת 2005/2006, והפסידה את המקום השני בנקודה אחת. הקבוצה זכתה גם בגביע האנגלי כשהיא מנצחת את מנצ'סטר יונייטד וגם את צ'לסי, בדרך לגמר מול וסטהאם יונייטד אותה ניצחה בבעיטות עונשין.

בינואר 2007 הפסידה ליברפול תחת בניטס פעמיים בארבעה ימים לארסנל בשתי תחרויות הגביע המקומי, כולל תבוסה 6–3 בגביע הליגה שהייתה התבוסה הביתית הגבוהה ביותר של ליברפול מאז 1913.

על אף שמועות רבות בנוגע למתיחות בין הספרדי לבעלי הקבוצה,<ref></ref> פתיחת עונת 2008/2009 הייתה מרשימה מאוד והקבוצה סיימה את 2008 במקום הראשון לראשונה מאז 1996. עם זאת, התוצאות הגרועות של ליברפול בשנה החדשה הובילו להתמקדות חדה יותר בבניטס, והקבוצה סיימה את העונה במקום השני בלבד. אף על פי כן, ב-18 במרץ 2009, זמן קצר לאחר שרשם ניצחון 4–0 על ריאל מדריד וניצחון 4–1 על מנצ'סטר יונייטד, חתם בניטס על חוזה חדש לחמש שנים במועדון.<ref></ref>

בניטס עזב את המועדון "בהסכמה הדדית" ב-3 ביוני 2010.<ref></ref> התקשורת שיערה שזה בגלל שהקבוצה סיימה במקום השביעי בפרמייר ליג, מודחת מליגת האלופות, והשיגה תוצאות גרועות. זמן קצר לאחר עזיבתו את המועדון, תרם בניטס 96,000 ליש"ט לקבוצת תמיכה התומכת במשפחות הרוגי אסון הילסברו.<ref></ref>

=== אינטר מילאנו ===
ב-10 ביוני 2010, שבוע בלבד לאחר שעזב את ליברפול, חתם בניטס לשנתיים באינטר מילאנו מהסרייה א'.<ref></ref>

ב-21 באוגוסט 2010, זכה בניטס בגביע הראשון שלו כמאמן הקבוצה כשזכה עמה בסופר קאפ האיטלקי, לאחר ניצחון 3–1 על רומא. בדצמבר 2010, אינטר צנחה למקום השישי בליגה כשהיא רחוקה 13 נקודות מהפסגה. למרות הביקורת, בניטס הדריך את אינטר לזכייה בגביע העולם למועדונים בדצמבר 2010. ב-23 בדצמבר, חמישה ימים בלבד לאחר הזכייה בתואר, פוטר בניטס על ידי אינטר מילאנו.<ref></ref>

=== צ'לסי ===
ב-21 בנובמבר 2012, מינתה צ'לסי את בניטס כמאמן זמני עד לסיום עונת 2012/2013 לאחר פיטוריו של רוברטו די מטאו.<ref></ref>

התוצאות של בניטס כמאמן צ'לסי היו מעורבות, ובשלב מסוים צ'לסי מצאה את עצמה 16 נקודות מהמוליכה מנצ'סטר יונייטד. רק סמוך לסיום העונה הבטיחה צ'לסי את מקומה בארבעת הראשונות והשתתפות בליגת האלופות בעונה שלאחר מכן. בנוסף, הקבוצה הגיעה עד לחצי גמר גביע ה-FA בו הפסידה למנצ'סטר סיטי, והעפילה לגמר הליגה האירופית. בגמר שיחקה צ'לסי נגד בנפיקה ליסבון ב-15 במאי, צ'לסי ניצחה 1–2. תואר זה הפך את בניטס למאמן השני אחרי ג'ובאני טרפטוני שזוכה בגביע אופ"א / ליגה אירופית עם שתי קבוצות שונות, וצ'לסי הפכה למועדון הרביעי הכללי והראשון האנגלי שזכה בכל שלושת הגביעים הגדולים באירופה (כולל גביע מחזיקות). במאי 2013 עזב בניטס את צ'לסי.

=== נאפולי ===
ב-27 במאי 2013 פורסם כי בניטס חתם בנאפולי מהסרייה א' בחוזה לשנתיים.<ref></ref>

בעונתו הראשונה בתפקיד, בניטס הצעיד את המועדון לזכייה בקופה איטליה כשהוא מנצח את פיורנטינה 3–1 במשחק הגמר. בניטס הודח עם הקבוצה בשמינית גמר הליגה האירופית על ידי פורטו, ובליגה, סיימה הקבוצה במקום השלישי והעפילה לליגת האלופות לעונת 2014/2015 אך הקבוצה הודחה בשלב הפלייאוף על ידי אתלטיק בילבאו.

בניטס הודיע כי יתפטר מתום עונת 2014/2015. המשחק האחרון שלו היה הפסד 2–4 ללאציו, שתפסה את המקום האחרון בליגת האלופות על חשבון נאפולי.<ref></ref>

=== ריאל מדריד ===
ב-3 ביוני 2015 מונה בניטס למאמנה של ריאל מדריד, וחתם על חוזה לשלוש שנים.<ref></ref>

ריאל מדריד נותרה ללא הפסד בליגה עד להפסד 3–2 לסביליה במחזור ה-11 על העונה. ב-4 בינואר 2016 הסתיים חוזהו של בניטס בעקבות טענות לאי פופולריות בקרב האוהדים, מורת רוח מהשחקנים וכישלון להשיג תוצאות טובות נגד קבוצות בכירות. כשפוטר, ריאל הייתה שלישית בליגה, ארבע נקודות אחרי המוליכה אתלטיקו מדריד ושתי נקודות אחרי היריבה המושבעת, ברצלונה.<ref></ref>

=== ניוקאסל יוניטד ===
חודשיים לאחר שפוטר מריאל מדריד, ב-11 במרץ 2016 מונה למאמנה של ניוקאסל יונייטד. בניטס חתם על חוזה של 3 שנים בקבוצה.<ref></ref>

ניוקאסל סיימה את העונה בריצה של שישה משחקים ללא הפסד כולל תוצאות תיקו מול ליברפול ומנצ'סטר סיטי וניצחון 1–5 על טוטנהאם הוטספר במחזור הסיום של העונה, אף על פי כן, הקבוצה ירדה לצ'מפיונשיפ וסנדרלנד, יריבתה המושבעת, נשארה בפרמייר ליג על חשבונה. ב-25 במאי 2016 הודיע בניטס כי יישאר במועדון על אף ירידת הליגה.<ref></ref>

במאי 2017 זכתה ניוקאסל באליפות הצ'מפיונשיפ לעונת 2016/2017 וחזרה לפרמייר ליג לאחר עונה אחת בלבד.<ref></ref>

אף על פי שהקבוצה סיימה במקום ה-14 בליגה ונשארה עונה נוספת בפרמייר ליג, ב-24 ביוני 2019 הודיעה ניוקאסל כי בניטס יפטור מתפקידו כמאמן עם תום חוזהו, והוא עזב את המועדון ב-30 ביוני.<ref></ref>

=== דליאן ייפאנג ===
ב-2 ביולי 2019 בניטס מונה למאמנה של דליאן ייפאנג מליגת העל הסינית.<ref name=":0"></ref> ב-23 בינואר 2021 עזב את המועדון והסביר את עזיבתו מחשש שלו ושל משפחתו מהתפרצות נגיף הקורונה.<ref></ref>

=== אברטון ===
ב-30 ביולי 2021 חזר בניטס לפרמייר ליג וחתם על חוזה לשלוש שנים באברטון, והפך למאמן השני שמאמן גם את אברטון וגם את יריבתה העירונית ליברפול.<ref></ref> הוא פוטר מתפקידו בינואר 2022 לאחר שהקבוצה רשמה 9 הפסדים ב-13 משחקים.

===סלטה ויגו===
ב-23 ביוני 2023 מונה למאמן סלטה ויגו בחוזה לשלוש שנים. ב-12 במרץ 2024 פוטר מתפקידו.

== חיים אישיים ==
אביו של בניטס, פרנסיסקו, עבד כמלונאי. אמו היא רוסאריו מודס. רוסאריו הייתה אוהדת של ריאל מדריד, בעוד שאביו אהד את אתלטיקו מדריד. פרנסיסקו נפטר בדצמבר 2005 בזמן שבניטס שהה ביפן באליפות העולם למועדונים.

רפאל בניטס התחתן עם מריה מונטסראט בשנת 1998. יש להם שתי בנות, קלאודיה, שנולדה במדריד בשנת 1999, ואגאטה שנולדה בוולנסיה בשנת 2002.<ref name=":0" /><ref></ref> בניטס דובר ספרדית, אנגלית, צרפתית ואיטלקית.<ref></ref>

==תארים==
=== קבוצתיים ===
;ולנסיה
*אליפות ספרד: 2001/2002, 2003/2004
*גביע אופ"א: 2003/2004
;ליברפול
*ליגת האלופות: 2004/2005
*הסופר קאפ האירופי: 2005
*גביע ה-FA: 2005/2006
*מגן הקהילה: 2006
;אינטר מילאנו
*הסופר קאפ האיטלקי: 2010
*גביע העולם למועדונים: 2010
;צ'לסי
*הליגה האירופית: 2012/2013
;נאפולי
*הגביע האיטלקי: 2013/2014
*הסופר קאפ האיטלקי: 2014

==== ניוקאסל יונייטד ====
* אליפות הצ'מפיונשיפ: 2016/2017

=== אישיים ===
*פרס דון בלון למאמן העונה בליגה הספרדית בעונת 2001/2002
*מאמן החודש בפרמייר ליג (7): נובמבר 2005, דצמבר 2005, ינואר 2007, אוקטובר 2008, מרץ 2009, אפריל 2013, נובמבר 2018
*מאמן החודש בצ'מפיונשיפ: אוקטובר 2016
*מאמן השנה של אופ"א: 2003/2004, 2004/2005

==קישורים חיצוניים==

* 
* 

==הערות שוליים==

קטגוריה:כדורגלנים ספרדים
קטגוריה:מגני כדורגל ספרדים
קטגוריה:כדורגלני ריאל מדריד קסטיליה
קטגוריה:מדריד: כדורגלנים
קטגוריה:מאמני כדורגל ספרדים
קטגוריה:מאמני ריאל מדריד קסטיליה
קטגוריה:מאמני ריאל ואיאדוליד
קטגוריה:מאמני טנריפה
קטגוריה:מאמני אוססונה
קטגוריה:מאמני ולנסיה
קטגוריה:מאמני ליברפול
קטגוריה:מאמני אינטר מילאנו
קטגוריה:מאמני צ'לסי
קטגוריה:מאמני נאפולי
קטגוריה:מאמני ריאל מדריד
קטגוריה:מאמני ניוקאסל יונייטד
קטגוריה:מאמני אברטון
קטגוריה:מאמני סלטה ויגו
קטגוריה:זוכי פרס מאמן השנה באירופה
קטגוריה:ספרדים שנולדו ב-1960